**Elnöki beszámoló a 2015-ös évről:**

Készült: az MSZJSZ 2016. évi rendes közgyűlésére

***Elnök, Elnökség:***

Felidézve a 2015-ös évet, az Elnökség araszolva bár, de sikeresen vette a sokszor leküzdhetetlennek tűnő akadályokat. Ezek elsősorban az adminisztrációval kapcsolatos és anyagi nehézségek voltak. A jelenleg öt tagból álló elnökségünkben elsősorban a budapestiekre tudtam számítani a mindennapi munkában. Nemeskéri Vera ez év márciusában végre teljes jogú elnökségi taggá avanzsált a cégbíróság döntése alapján, ami azt jelenti, hogy önállóan is viheti a gazdasági ügyeinket (aláírási jogosultság, pályázati elszámolások, közadat szolgáltatás, kötelező statisztikai adatszolgáltatás, stb.) Mellette Formanek Csaba az, aki a legtöbbször elérhető és hadra fogható volt szinte minden területen, ráadásul önálló bérleménnyel rendelkezvén, ezt a közgyűlési helyszínt is neki köszönhetjük. Sajnos Solténszky Tibor év közben súlyos betegségbe esett, így őt, legnagyobb bánatunkra, nem tudtuk mindennapi ügyeinkbe bevonni. Így is nagyon sokat tett a 2015-re is átnyúló rendezői kurzus megszervezésében és lebonyolításában, valamint a PROGRESS előkészítésében, pályázati-, történeti- és promóciós anyagainak összeállításában.

Amikor úgy döntöttünk, hogy Magyarország nyugati és keleti felén is legyen egy-egy hadra fogható elnökségi tagunk, akkor az lebegett a szemünk előtt, hogy általuk első kézből juthatunk régiós információkhoz. Ez nem mindenben jött be. Ami a nyugati régiót illeti, ott Komáromi Sándor elnökségi tagunk szinte intézmény-szerű létezése érezhetően közelebb hozta Dunántúlt, össze tudott kapcsolni bennünket Vasvárral, Körmenddel, Celldömölkkel, Péccsel. Az MSZJSZ elnökségével együttműködve sikeresen készítette elő, szervezte meg, teremtett elő városi támogatást a Kazincbarcika folytatásának szánt PROGRESS PÁPA Nemzetközi Amatőrszínjátszó Fesztiválnak (erről részletesen később). Sajnos most kaptuk a hírt, hogy támogatások hiányában teljesen be kell szüntetnie a Teleszterion működését.

Ami a keleti régiót illeti, ott halványabbak az eredmények. Fontos, hogy Püspöki Péter (felügyelőbizottsági tagunk) és a Montázs Egyesület, túl a szűken vett működési körükön, az észak-kelet magyarországi régióra is odafigyel. Ez érződött a tavaly már másodszorra megrendezett tiszaújvárosi MANÉZS Fesztiváljuk programján. A Gyöngyös-Szolnok-Kecskemét-Szeged vonal egyelőre nem mutat aktivitást szövetségi szinten.

***Elnöki év:***

Az év eleje még mindig a közhasznúsági hiánypótlás körül zajlott. Ehhez kapcsolódóan kellett jóváhagyatnunk a Szövetség angol nyelvű elnevezését, ami így hangzik: Hungarian Federation of Amateur Theaters and Players. Közben havi rendszerességgel, többnyire teljes létszámban jelentünk meg Pápán a PROGRESS előkészítő megbeszélésein, egyeztettük a befutó nevezéseket, vitatkoztunk arról, hogy mely előadásokat hívjuk meg a versenyprogramba, hogy ki, mennyi támogatási ígéretet kapott és kitől. Solténszky Tibor, amíg egészségi állapota engedte, részt vett ezeken a megbeszéléseken.

Márciusban a siker legkisebb reménye nélkül, de becsületbeli ügyként beadtuk a soros NEA pályázatunkat, ahol az eddigi legjobb „várakozási” helyre, a 35.-re futottunk be, és kaptunk is az év utolsó hónapjában 250 ezer Ft működési támogatást. Ezen felbuzdulva idén is indultunk, viszont most a kevésbé reményteli 945. hellyel kellett beérnünk.

Számos fesztiválon vehettem részt előválogatóként, megfigyelőként vagy zsűritagként. Új kezdeményezésként indult Budapesten a Csontváry Művészeti Udvarházban a FAL (Fiatal Alkotók Színházi Fesztiválja, 2015.május), Komlón a KASZT (Komlói Amatőr Színházi

Találkozó, 2015. június). Számítottak jelenlétemre a 40. Duna Menti Tavasz döntőjén, Dunaszerdahelyen, a Bajánsenyei III. Ekhósszekér Fesztiválon, több elnökségi tagunkkal együtt ott voltam Vasváron, a nyár végén a Határon Túli és Hazai Amatőrszínjátszók XXIV. Zsámbéki Találkozóján, ősszel a Manézs Fesztiválon, majd Adácson és Szepsiben. Szépen alakulnak kapcsolataink a Magyar Drámapedagógiai Társasággal és az Országos Diákszínjátszó Egyesülettel is. Magánszorgalomból vagy meghívásra nagyon sok rendezvényükön ott voltam, mert fontosnak érzem, hogy az élő kapcsolat révén, a felnövekvő generációk is megtalálják majd szövetségünket.

***Tagság, létszám, tagdíjfizetés***

A 2015-ös adataink szerint hivatalosan ? tagdíjat fizető tagunk van. Ehhez jön még kb. 35-40 un. látens tag. Ők – alapszabályunk szerint – ez év június 1-ig rendezhetik tagdíj hátralékukat. Sajnos a tagdíjfizetési hajlandóság továbbra sem túl erős. Pedig ez az egyetlen hatalom-független, és biztos anyagi forrása létezésünknek, tehát szövetségünk puszta léte függ ettől! Tagjaink többnyire akkor pótolják az elmaradásukat, ha és amikor egy-egy általunk szervezett fesztiválra jelentkeznek, illetve ott minősítést kérnek.

***Tagságunk összetétele***

Szövetségünk tagsága jellemzően a felnőtt színjátszó csapatok közül kerül ki, de köztük sok olyan szervezet, csoport is megtalálható, amely regionális szerepet is visz, melyek felnőtt csoportjaik mellett működtetnek diák- illetve gyermekszínjátszó csoportokat, drámapedagógiai műhelyeket is. Ezek a műhelyek ma már igazi regionális színjátszó központként működnek, rendkívül sok segítséget jelentenek az elnökségnek fesztiváljaikkal, információikkal, terepismeretükkel. Hadd emeljem itt ki a miskolci Montázs Egyesületet, a békéscsabai Féling Színházat, Gödöllőn a Club Színházat, Adácson a Zéta Egyesületet, Inárcson a KB35 Társulatot, Pécsett az Apolló Egyesületet, Pápán a Teleszteriont (sajnos megszűnőben!), Vasváron a Nagy Gáspár Művelődési Központot, Győrött a RÉV Színházi és Nevelési Társulatot, a Veszprém Megyei Amatőr Színjátszók Egyesületét és Formanek Csaba Kvazár Eseményterét (Budapest). Köszönet mindazoknak, akik ezeket a műhelyeket, szervezeteket, csapatokat vezetik, és emellett időt, energiát fordítanak „közügyeinkre” is!

***Kapcsolatok társszervezetekkel, kulturális diplomácia***

2015-ben szépen alakultak kapcsolataink a társ színjátszó szervezetekkel is, köztük természetesen tagszervezetünkkel, a Magyar Versmondók Egyesületével. Kimondottan jó és napi kapcsolatot ápolunk az Országos Diákszínjátszó Egyesülettel /ODE/ és a Magyar Drámapedagógiai Társasággal /MDT/. Ha hívtak, és ha tudtunk, ott voltunk rendezvényeiken, fesztiváljaikon, köreikből a legizgalmasabb előadásokat saját fesztiváljainkra is meghívtuk.

Mint tagszervezet, jelen voltunk a Magyar Színházi Társaság /MSZT/ fontosabb eseményein, kibővített elnökségi ülésein, kikérték véleményünket egyes, minket is érintő szakmai közügyekben. Bár hivatalosan nem vagyunk tagok, de személyes szakmai kapcsolataink révén, kölcsönös nyitottság jellemezte kapcsolatainkat a Magyar Teátrumi Társasággal is.

2015-ben jól alakult az EMMI-vel, és ezen belül a Közművelődési Főosztállyal való együttműködésünk is. Érezhetően több figyelem fordult felénk, és rajtunk keresztül az egész magyar amatőr színjátszó szcéna felé. Ennek konkrét jeleként ebben az évben mindösszesen másfél millió forintos program- és díjtámogatást kaptunk a két fesztiválunk megrendezéséhez (MMSZ, FESZT-FEST), valamint a nemzetközi rendezvényeken való részvételünkhöz. De sajnos, egyes pályázataink adminisztratív kezelésén túl, továbbra sincs érzékelhető, hivatalos kapcsolatunk a minisztérium háttér intézményével, az NMI-vel, mely most már mint önálló szervezet, a kormánydöntés értelmében meg is szűnik. Igaz, tavaly még bekapcsolódtunk a közművelődési közfoglalkoztatási programjukba, nyertünk is támogatást egy fő részére, de a dolog nem igazán vált be. Ennek személyi és adminisztratív okai egyaránt voltak.

***Pályázatok***

A beadással, megvalósítással, be- és elszámolással kapcsolatos teendők szinte egész évben folyamatos munkát adnak az elnöknek és az elnökségnek. Jelenthetem, hogy minden lehetséges pályázaton indultunk, a megpályázott rendezvényeink megvalósultak, beszámolóinkat, elszámolásainkat elfogadták. Nemeskéri Vera elnökségi tagunk igen sokat tett azért, hogy ez így legyen!

Az „eredményhirdetéseket mindig nagy izgalommal várjuk. A legtöbb esetben sikerül is nyernünk, az elnyert összeg viszont csak töredéke annak, amennyi a megvalósításhoz minimálisan kéne. (Lásd. a beszámoló fesztiválokról szóló része).Az NKA Közművelődési és Népművészeti Kollégiuma tavaly is megbízhatóan ugyanazokat a szerény összegeket szavazta meg projektjeire, amiket évek óta mindig. NKA-s pályázataink ily módon továbbra is szinte már a tervezhetőség körébe tartozó eredményeket hoztak, és ne csak az iróniát halljátok ki ebből a megjegyzésből.

***Fesztiválok, MSZJSZ rendezvények:***

Bár nem tartjuk elsődleges feladatunknak, hogy „rendezőirodaként” fesztiválokat szervezzünk, mégis jó érzéssel számolhatok be arról, hogy mindkét saját szervezésű fesztiválunk (Magyar Művek Szemléje /MMSZ/ és a FESZT-FEST Fesztiválgyőztesek Fesztiválja) végül is megvalósult. Azért „végül is”, mert a Bakelitben május 28-31-re tervezett MMSZ-t őszre kellett halasztanunk. Amikor május 7-én a már elkészült és a 12 csoporttal egyeztetett program részleteinek megbeszélése végett felhívtuk a Bakelit Művészeti Központot, ott közölték velünk, hogy a még ősszel leegyeztetett május végi időpont helyett csak a 22-23-i hétvégét, illetve júliusi napokat tudnának biztosítani rendezvényünk számára, mert esküvőre kiadták a termeiket. Számunkra ez így elfogadhatatlan volt, és a bizalmunk is megrendült az intézményben. Sajnos a mi részünkről hiba volt, hogy nem kötöttünk velük előzetes megállapodást a dátumról. Az újratervezés során eljutottunk a volt Corvin Áruház 3. emeletén működő Művelődési Szint (MŰSZI) helyszínre, ahol szívesen befogadták rendezvényünket, de értelem szerűen már csak őszre, október 2-3-4-re tudtak időpontot biztosítani.

A szemlén, nevezés alapján végül is kilenc csoport vett részt, közülük kettő (Nánai Színjátszócsoport (SK) és az Egy & Más Vándorszínház (Lendva) a határon túlról érkezett. A csoportok szinte kizárólag kortárs magyar szerzők műveit mutatták be, ami az egyik legfontosabb célja az MMSZ-nek. A nevezők között ismét ott volt a Hejőbábai Pszichiátriai Intézet Kitörés Színpada, akik Hamvas Béla adaptációjukért elnyerték a legjobb rendezés díját és az EMMI százezer forintos különdíját. A 2015-ös MMSZ-re általában is elmondható, hogy az eddigi legszínvonalasabb volt. Ezt betudhatnánk a véletlennek is, hiszen ide jelentkezés alapján hívjuk meg a csoportokat, de mindenképpen mutatja, hogy mennyire színvonalas munka folyik ezekben az alkotó közösségekben. Először játszottak „felnőtt” fesztiválon a győri Arrabona Diákszínpad középső csoportosai. A falusi színjátszást ősbemutatóval képviselte a most is kiváló bajánsenyei Kerkabarka Színjátszókör. Számunkra is meglepően, a csapatok egymás iránti érdeklődése mellett, minden eddiginél nagyobb számban jöttek az előadásokra „külső” nézők is.

Az MSzJSz szeptember 11-13. között kilencedik alkalommal rendezte meg a ***FESZT-FEST***-et, teljes nevén, a Fesztivál Győztes Színjátszó Előadások Fesztiválját a MU Színházban, mely a 2014-ben elhunyt, egykori elnökünk, Nagy András László kezdeményezésére született meg, és lett szövetségünk legfontosabb őszi eseménye. A közönség tíz olyan előadást láthatott, melyek – túl azon, hogy különböző fesztiválokon első díjasok lettek -, minden bizonnyal az előző évad legjobbjai is voltak.

Szándékunk az volt, hogy a szcéna minden rétegéből a legjobbak bemutatkozzanak ezen a fesztiválon. Volt gyermek-, diák-, falusi csapat valamint műhely jelleggel működő társulat. A meghívásoknál nagy segítséget jelentettek a Magyar Drámapedagógiai Társaság /MDT/, az Országos Diákszínjátszó Egyesület /ODE/ és a fesztiválok közvetlen ajánlásai. Itt is kitűnik, hogy ez a rendezvényünk egyben a társszervezetekkel és más fesztivál szervezőkkel való élő- és közvetlen kapcsolattartásunk egyik legfontosabb gyakorlati terepe is.

A programot igyekeztünk úgy összeállítani, hogy az előadások között és után jusson idő a szakmai beszélgetésekre, találkozásokra. Ezeken jelen volt Szűcs Katalin Ágnes, színházi kritikus, a Criticai Lapok főszerkesztője, Zalán Tibor, költő, drámaíró, a Békéscsabai Jókai Színház dramaturgja és Regős János, az MSZ-JSZ elnöke. Ők döntöttek arról, hogy melyik társulat kapja az évad legjobb előadásának járó Paál István Diplomát, mely a fesztivál egyetlen, és egyben az amatőr színjátszók legrangosabb díja.

A MU Színház, mely Budapest kiemelt és reprezentatív befogadó színházának számít, igen jó feltételeket, széles publicitást tudott biztosítani a fesztiválnak. A csoportok számára, melyek többsége vidékről, illetve a határon túlról érkezett, igen nagy presztízs értékkel bírt, hogy itt mutatkozhattak be, és nem csak egymás, de a szélesebb fővárosi közönség előtt is. Ennek egyik kézzel fogható eredménye, hogy a MU Színházban több csoport előadása is állandó repertoár darab lett (Soltis Színház – Celldömölk, RÉV Színház-Győr, KB35 Társulat-Inárcs). Bár mindegyik csoport eleve nyertese volt ennek a fesztiválnak, azért fontos megemlítenünk, hogy idén a Paál István Diplomát a Vörösmarty Mihály Gimnázium XIIID. csoportja nyerte el a B.Brecht: *Állítástok meg Arturo Ui-t!* című előadásukkal.

Idén is sikerült elnyernünk aBalassi Intézet Márton Áron Szakkollégiumának segítségét abban, hogy a határon túlról érkezett csoportok számára szállást biztosítson.

Nem kellett lemondanunk a még Lengyel Pál által kezdeményezett, majd Nagy András László által továbbvitt **IMPRO-FESZKÓ**-ról sem. A csoportok helyi kezdeményezésének köszönhetően idén február-márciusban, igaz egyre kevesebb nevezővel, de a legfontosabb impro-centrumokat megőrizve jutottunk el a március 21-i jó hangulatú döntőig, amit ismét Halász Tibor és a Clubszínház szervezett meg a Művészetek Házában. Köszönet érte!

Az NKA-tól nyert támogatásnak, a résztvevők változatlan érdeklődésének és anyagi áldozatvállalásának köszönhetően az elmúlt évben is megtarthattuk a ***Színjátszó rendezői mesterkurzus második fázisá****t*. A képzés (kis késéssel) 2014. december elején indult, és 2015. január-februárban zajlott öt hétvégén. A tematika az előző alkalom résztvevőinek kérései alapján alakult ki, és ehhez igyekeztünk a lehető legjobb hazai szakembereket felkérni kurzusvezetőnek. Szakmai partnerünk, a képzésnek helyet adó Nemes Nagy Ágnes Művészeti Szakközépiskola, ideális szakmai- és infrastrukturális hátteret biztosított a kurzushoz. A résztvevőktől a képzés befejezése után kért és kapott visszajelzésekből kiderült, hogy a jelenleginél koncentráltabb, egyhetes-tíznapos, tábor-szerű, bentlakásos tanfolyamban látnák a továbblépés lehetőségét. Mi pedig azt szeretnénk, ha szövetségünk olyan oktatási hátteret tudna találni ehhez, melynek segítségével a képzés akkreditált státuszúvá válhatna. A kurzus szakmai programjának kialakításáért és megszervezéséért itt szeretnék köszönetet mondani Solténszky Tibor elnökségi tagunknak.

***Kezdeményezések, jelenlét más hazai és határon túli fesztiválokon***

**PROGRESS PÁPA 2015**

Sokunk nagy örömére, Pápán új életre kelhetett a 2014-ben már elmaradt ifj. Horváth István Nemzetközi Amatőrszínházi Fesztivál. Az MSZJSZ elnöksége és tanácsadói számára egy pillanatig sem volt kétséges, hogy valamilyen módon folytatni kell ezt a nagy hagyományú fesztivál sorozatot. Új házigazdát és megújulást keresve jutottunk el Pápára, ahol folytatódtak és sikerrel zárultak a még 2013 őszén megkezdett tárgyalások, egyeztetések a város vezetésével és a Jókai Mór Művelődési és Szabadidő Központ /JMSZK/ stábjával a fesztivál befogadásáról. A PROGRESS PÁPA az MSZ-JSZ teljes szakmai támogatását élvezi továbbra is. Álljon itt egy idézet a közösen aláírt memorandumból: „Pápa városa 2015-től kezdődően - költségvetési lehetőségének függvényében - kétévenként, az Őszi Dionüszia Fesztivállal váltakozva, otthont kíván adni az Ifj. Horváth István Nemzetközi Amatőr Színjátszó Fesztiválnak, és valamennyi érdekelt állami-önkormányzati- és lehetséges magán támogatót igyekszik megnyerni az ügynek.”Komáromi Sándor, a PROGRESS PÁPA művészeti vezetője, az elmúlt két évadban készült hazai, valamint a jelentkező külföldi előadásokból – az AITA/IATA ajánlásait is figyelembe véve - állította össze a hivatalos programot. Ebben művészeti tanácsadóként segítették őt elnökségünkből, Regős János elnök és Solténszky Tibor, elnökségi tag, a korábbi fesztiválok válogatója.

Meghívott zsűritagként, megfigyelőként és válogató-tanácsadóként is számos hazai és nemzetközi fesztiválon volt jelen elnökségünk, illetve - ha ezt külön kérték tagjaink - a minősítésben résztvevő, felkért szakembereink. De szívesen látott vendégek voltunk tag együtteseink bemutatóin, minősítést kérő előadásain.

***Nemzetközi ügyek:***

2013-tól kezdődően a Magyar Szín-Játékos Szövetség (MSz-JSz) vette át „Nemzeti Központként” a magyar amatőr színjátszás nemzetközi képviseletét az aita/iata és a CEC nemzetközi, illetve közép-európai szervezetében. Fenntartottuk – a Bethlen Alapítvány segítségével – tagságunkat az aita/iata amatőrszínházi világszervezetben, és ennek filiáléjában, a CEC-ben (Central European Committee). Ott voltam Friedrichshafenben az összeurópai szervezet, az EFTA értekezletén, júliusban a PROGRESS PÁPA után (ahová számos nemzetközi szakembert sikerült meghívnunk), kint jártam a belgiumi Ypres-ben, ahol részt vettem a SPOTS OP WEST fesztiválon, valamint az aita/iata éves közgyűlésén. Itt beválasztottak a CEC Elnökségébe mint művészeti koordinátort. Ennek folyományaként jutottam ki a csehországi Vysoke nad Jirozou-ba, majd idén áprilisban Prágába a CEC elnökségi megbeszéléseire. Úgy tűnik, hogy sikerült lobbiznom azért, hogy a 2016 őszi FESZ-FEST-tel párhuzamosan, a CEC Budapesten tartsa meg közgyűlését, ahol kb. 25 európai amatőrszínházi fesztiválszervező, szakember nézheti majd meg a legjobbjainkat. Augusztusban vendége voltam a kataloniai Girone-ban a Festival de Festivals –FITAG-2015-nek, ahol előadást tartottam a magyar amatőrszínházi életről, szervezetünkről. Itt számos kiváló katalán, spanyol, dél-amerikai együttes mellett, megismerkedhettem ennek a nyelvi világnak az amatőrszínházi szakembereivel, többek között a monacói világfesztivál igazgatónőjével Béatrice Cellario-val, aki kifejezte reményét, hogy lát majd magyar együttest a 2017-es monacói világfesztiválon. Késő ősszel, ezen új kapcsolatainknak köszönhetően is, sikeres turnéra utaztunk a pécsi Escargo Hajója csapattal az Ural hegység lábánál fekvő Ghubakába, ahol a *Saller* című előadásukat játszottak nagy sikerrel.

Honlapunkon továbbra is meg fogjuk jelentetni a hazai- és nemzetközi fesztivál- és projekt felhívásokat, adott esetben pedig szakmai ajánlással, személyes ismeretségi körünkre is építve támogatjuk tagjaink jelentkezését.

***Honlap:***

Honlapunk megújult, mivel a régi betelt, nem tudtunk rá újtartalmakat felvinni. Azért a régin is még sok minden – pld. a drámatár – megtalálható. A jatekos.hu honlap <http://szin-jatekos.hu> még egy évig biztosan üzemben lesz. Honlapunk gondozója/szerkesztője Formanek Csaba.

<https://www.facebook.com/szinjatekos/>

<http://www.szinjatekos.org/>

***Gazdálkodás, sarokszámok:***

A 2015-ös év gazdálkodási szempontból stabil és kiegyensúlyozott volt. Minden fizetési kötelezettségünket időben és pontosan teljesítettük, támogatásainkkal időben elszámoltunk. Amikor mégsem, akkor ennek külső oka volt (pld. az NMI-ből október eleje helyett 2016 januárjában átutalt fesztiváltámogatás). A könyvelői beszámoló most készül, ezért csak a későbbiekben, de még a közgyűlés előtt tudok konkrétumokkal szolgálni. Tagdíjból 2015-ben 292 000 Ft futott be (ebben benne vannak a késők és előre fizetők is!). Éves bevételi forgalmunk sarokszáma 2 484 000 Ft volt. Ez tartalmazza az év végén még bankszámlánkon lévő 416 948 Ft-ot. (részleteket lásd. a pénzügyi számviteli beszámolónkban). Jelenleg a számlánkon 966 681 Ft van.

Bízom benne, hogy az elmúlt évről elfogadható, részletes és reális beszámolóval tudtam szolgálni tagságunknak.

Elfogadásában bízva:  
  
Regős János

elnök